Voiko lomapäivä olla täydellinen ilman alkoholia? - Psykoterapiakeskus Vastaamo
– Alkoholi liitetään yleisesti rentoutumiseen. Totuus on kuitenkin toinen: alkoholi heikentää stressistä palautumista ja unta – eli juuri niitä asioita, joista hyvän loman toivoisi rakentuvan, muistuttaa Vastaamon psykoterapeutti Mira Avela.
Alkoholi myös pahentaa masennukseen ja ahdistukseen liittyviä oireita.
Lomajuomisen taustalta saattaa löytyä monia tekijöitä. Jatkuva kiire ja stressi arjessa tekevät lomasta odotetun hengähdystauon, jolloin tekee mieli nollata oikein kunnolla. Alkoholi on ikään kuin palkkio.
– Ongelmat juomisen hallinnassa saattavat näyttää merkkejään jo tavallisina viikonloppuina. Lomalla, kun ei tarvitse huolehtia seuraavan maanantain työkunnosta, juominen saattaa karata käsistä, tietää Avela.
Paitsi lasillisia, Avela kehottaa tarkkailemaan alkoholiin liittyviä ajatuksia.
– Kuinka suurta roolia alkoholi lomallani näyttelee? Paljonko sitä ajattelen? Jos sitä ei olekaan saatavilla, mitä ajatuksia ja tunteita se herättää? Moni saattaa yllättyä, kuinka paljon juomiselle tulee annettua tilaa ajatuksissa.
Avela tiedostaa senkin, että hyvin moniin sosiaalisiin tilanteisiin liittyy olennaisesti alkoholi.
– Yhteiskuntamme on erittäin alkoholimyönteinen ja erityisesti kesällä alkoholin ajatellaan kuuluvan asiaan. Alkoholista kieltäytyminen voi sosiaalisen paineen edessä olla todella hankalaa. Aivan kuin syyksi ei riittäisi, että ihminen itse sanoo, ettei halua juoda.
Mitä tapahtuisi, jos alkoholi ei kuuluisikaan lomaan? Mistä sitten nauttisin?
Avela on huomannut, että monelta puuttuvat toimintamallit toisenlaiselle tekemiselle.
– Alkoholi on ehkä aina kuulunut lomailuun, eikä sitä osata kyseenalaistaa. Sillä saatetaan myös peittää ongelmia, joita olisi mieluummin syytä pysähtyä pohtimaan: onko minulla elämässäni kaikki hyvin? Mitkä asiat ovat minulle oikeasti hyväksi? Mistä asioista nautin? Rehellinen itsetutkiskelu ja tarvittaessa ammattiavun hankkiminen ovat hyviä tapoja lähteä purkamaan vyyhtiä, jos tuntuu, että alkoholi vie liikaa tilaa elämästä.
Milloin omasta alkoholinkäytöstä on syytä huolestua?
Jos alkoholi vie liikaa tilaa ajatuksissasi.
Jos ajattelet esimerkiksi, ettei kesäpäivä ole täydellinen, jos en saa korkata olutta laiturin nokassa.
Jos läheiset huomauttavat siitä.
Tällaiseen tilanteeseen kannattaa suhtautua vakavuudella, vaikka puolustautuminen olisikin ensimmäinen reaktio.
Jos olet päihtyneenä lasten seurassa tai alkoholi aiheuttaa ongelmia parisuhteessa.
Aikuisen humalatila tuo aina lapselle turvattomuutta.
Jos et voisi kuvitella lomaa ilman alkoholia.
Kuukauden alkoholittomuus näyttää jo melko hyvin sen, mitä juominen tekee ihmisen kokonaishyvinvoinnille.
Jos peittelet tai yrität hoitaa alkoholilla elämäsi todellisia ongelmia.
Alkoholi on vain väliaikainen laastari.
Jos perustelet alkoholinkäyttöäsi itsellesi jatkuvasti erilaisilla erikoistilanteilla.
Loma, juhlat ja vaikea elämäntilanne ovat helppoja tekosyitä.
Jos alkoholinkäyttö aiheuttaa hankalia seuraamuksia rahallisesti tai tunnepuolella.
Morkkista kannattaa kuunnella.
Vinkit antoi Vastaamon psykoterapeutti Mira Avela. Alkoholinkäyttöön liittyvän testin voit tehdä täällä.
Psykoterapiakeskus Vastaamo on mukana Nelosella keskiviikkoisin klo 20 esitettävässä televisio-ohjelmassa Kummalliset kammot.
Tags: alkoholi, alkoholiongelma, alkoholiriippuvuus, kesäloma, lomajuominen, Psykoterapia, vastaamo, vastaamo.fi
Psykoterapiakeskus Vastaamo tarjoaa apua elämän ongelmatilanteisiin Rakastatko työtäsi liikaa?